Document ID: 32008D0324

РЕШЕНИЕ НА КОМИСИЯТА
от 25 март 2008 година
за създаване на експертната група „Платформа за запазване на електронни данни за целите на разследването, разкриването и съдебното преследване на тежки престъпления“
(2008/324/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като има предвид, че:
(1)
Директива 2006/24/ЕО на Европейския парламент и на Съвета от 15 март 2006 г. за запазване на данни, създадени или обработени във връзка с предоставянето на обществено достъпни електронни съобщителни услуги или на обществени съобщителни мрежи (1) („Директивата за запазване на данни“) има за цел да хармонизира разпоредбите на държавите-членки, свързани със задълженията на доставчиците на обществено достъпни електронни съобщителни услуги или на обществени съобщителни мрежи по отношение на запазването на някои данни, които са създадени или обработени от тях, за да се гарантира, че данните са достъпни за разследването, разкриването и съдебното преследване на тежки престъпления.
(2)
В преамбюла на Директивата за запазване на данни се отбелязва, че технологиите, свързани с електронните съобщения, се променят бързо и законните изисквания на компетентните органи могат да се развиват. С цел да получи съвети и да насърчи обмена на опит по най-добрите практики в областта на запазването на лични данни, Комисията възнамерява да създаде група, съставена от правоприлагащи органи на държавите-членки, асоциации на електронната съобщителна индустрия, представители на Европейския парламент и на органи за защита на данните, включително и на Европейския надзорен орган за защита на данните.
(3)
В член 14 от Директивата за запазване на данни се определя, че не по-късно от 15 септември 2010 г. Комисията представя на Европейския парламент и на Съвета оценка за прилагането на настоящата директива и нейното въздействие върху икономическите оператори и потребителите, като взема предвид по-нататъшното развитие на технологиите в електронните съобщения и предоставената на Комисията статистика относно запазването на данни. Оценката следва да помогне да се определи дали е необходимо изменение на Директивата за запазване на данни, по-специално по отношение на списъка с категории данни в член 5 и периодите на запазване, предвидени в член 6 от директивата.
(4)
На 10 февруари 2006 г. Съветът и Комисията приеха съвместно изявление във връзка с оценката на Директивата за запазване на данни. В него беше записано, че Комисията ще кани заинтересованите страни на редовни обзорни срещи за обмен на информация относно развитието на технологии, които имат отношение към директивата, разходите, свързани с прилагането ѝ и нейната ефективност. В съвместното изявление се посочва, че в хода на този процес държавите-членки ще бъдат приканени да информират своите партньори относно набрания опит при прилагането на директивата и да споделят най-добри практики. В изявлението се посочва още, че въз основа на тези обсъждания „Комисията ще разгледа възможността да представи всички необходими предложения, включително във връзка с трудности, които може да са възникнали в държавите-членки при техническото и практическото прилагане на директивата, по-специално по отношение на електронната поща по Интернет и данните от интернет телефония“.
(5)
Във връзка с посоченото по-горе е необходимо да се създаде експертна група в областта на запазването на данни, съставена от експерти от заинтересованите страни, посочени в съображение 14 от Директивата за запазване на данни.
(6)
Експертната група ще работи като консултативна група. Експертната група ще улеснява обмена на опит по най-добрите практики в тази сфера и ще подпомогне Комисията при изготвянето на оценка на разходите, свързани с прилагането на директивата, нейната ефективност, както и развитието на технологии, които имат отношение към нея и могат да повлияят върху прилагането ѝ.
(7)
Членовете на експертната група ще бъдат от заинтересованите групи, посочени в съображение 14 от Директива 2006/24/EC.
(8)
Групата следва да се състои от най-много 25 членове, като следва да се осигури подходящ баланс между посочените по-горе заинтересовани групи.
(9)
С цел улесняване и ускоряване на своята работата експертната група следва да може да създава подгрупи, които да се съсредоточат върху дадена тема. Мандатът на тези подгрупи следва да бъде одобрен от експертната група като цяло и да бъде ясно определен.
(10)
Следва да бъдат предвидени правила за оповестяване на информация от страна на членовете на групата, без да се накърняват правилата на Комисията относно сигурността, изложени в приложението към Решение 2001/844/ЕО, ЕОВС, Евратом на Комисията (2).
(11)
Личните данни, свързани с членовете на групата, следва да бъдат обработвани в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на физическите лицата по отношение на обработката на лични данни от институции и органи на Общността и за свободното движение на такива данни (3).
(12)
Мандатът на членовете следва да бъде петгодишен с възможност за подновяване.
(13)
Целесъобразно е да се определи срок за прилагане на настоящото решение. Комисията ще разгледа своевременно възможността за удължаване на срока,
РЕШИ:
Член 1
Експертната група „Платформа за запазване на електронни данни за целите на разследването, разкриването и съдебното преследване на тежки престъпления“
Създава се експертната група „Платформа за запазване на електронни данни за целите на разследването, разкриването и съдебното преследване на тежки престъпления“, съставена от експерти в областта на запазването на лични данни за целите на правоприлагането в сферата на електронните комуникации, наричана по-долу „експертната група“.
Член 2
Консултации и задачи
1. Комисията може да се допитва до групата по всеки въпрос, свързан със запазването на електронни данни за целите на разследването, разкриването и съдебното преследване на тежки престъпления. Всеки член на групата може да посъветва Комисията да се допита до групата по определен въпрос. Комисията ще организира редовни срещи на експертната група и ще подготвя предварително подробен дневен ред, основан на въпроси, попадащи в обхвата на настоящия член.
2. Задачите на експертната група са:
а)
да осигури форум за диалог и обмен на опит и най-добри практики в областта между експерти от органите, посочени в член 3 от настоящото решение, и по-специално между компетентните органи на държавите-членки и представители на електронната съобщителна индустрия по въпроси, свързани със запазването на лични данни от страна на доставчиците на обществено достъпни електронни съобщителни услуги или на обществени съобщителни мрежи, за да се гарантира, че данните са достъпни за разследването, разкриването и съдебното преследване на тежки престъпления;
б)
да насърчи и улесни изработването на общи насоки за прилагането на директивата;
в)
да предостави възможност за обмен на информация относно развитието на технологии, които имат отношение към директивата, разходите, свързани с прилагането ѝ, и нейната ефективност;
г)
да подпомогне Комисията при определянето и формулирането на трудности, възникнали в държавите-членки при техническото и практическото прилагане на директивата, по-специално по отношение на електронната поща по Интернет и данните от интернет телефония;
д)
да подпомогне Комисията при изработването на оценка за прилагането на Директивата за запазване на данни и нейното отражение върху икономическите оператори и потребителите.
Член 3
Състав и назначаване
1. Експертната група се състои от най-много 25 членове, съответно от:
а)
правоприлагащи органи на държавите-членки (до 10 членове);
б)
членове на Европейския парламент (до 2 членове);
в)
асоциации на електронната съобщителна индустрия (до 8 членове);
г)
представители на органи за защита на данните (до 4 членове);
д)
Европейския надзорен орган за защита на данните (1 член).
2. Членовете, посочени в параграф 1, букви a) и б), се номинират и назначават от Генерална дирекция „Правосъдие, свобода и сигурност“ по предложение съответно на държавите-членки, от които е поискано това, и на Европейския парламент. Тези членове се назначават в лично качество и могат да номинират експерти, които да ги представляват на срещи на експертната група. Членовете, посочени в параграф 1, букви в), г) и д), се назначават от Генерална дирекция „Правосъдие, свобода и сигурност“ след покана, отправена от нейна страна, за членство в експертната група. Заинтересованите асоциации и структури, посочени в параграф 1, букви в), г) и д), имат право да номинират експерти, които да ги представляват на срещи на експертната група.
3. Членовете на експертната група, назначени в лично качество, остават на заеманата длъжност, докато не бъдат заместени или до изтичане на техния мандат. Мандатът е пет години с възможност за подновяване.
4. Членовете на експертната група, назначени в лично качество, които вече не са способни ефективно да участват в обсъжданията на групата, които подадат оставка или не отговарят на условията, определени в член 287 от Договора, могат да бъдат заместени за остатъка от мандата им.
5. Членовете на експертната група, назначени в лично качество, подписват всяка година ангажимент, че ще действат в обществен интерес и декларация, указваща отсъствието или наличието на всякакъв интерес, който би могъл да наруши тяхната обективност.
6. Имената на членовете, назначени в лично качество, се публикуват на уебсайта на Генерална дирекция „Правосъдие, свобода и сигурност“ на Комисията, в серия C на Официален вестник на Европейския съюз и в регистъра на експертните групи на Комисията. Имената на членовете се събират, обработват и публикуват в съответствие с Регламент (ЕО) № 45/2001.
Член 4
Функциониране
1. Експертната група се председателства от Комисията.
2. Със съгласието на Комисията могат да бъдат създавани подгрупи за разглеждане на конкретни въпроси съгласно мандат, установен от групата. Такива групи се разпускат в момента, в който мандатът им бъде изпълнен.
3. Представителят на Комисията може да покани експерти или наблюдатели със специфична компетентност по въпрос от дневния ред за участие в обсъжданията на групата или подгрупата, ако това е полезно и/или необходимо.
4. Информацията, получена в резултат на участието в обсъжданията на групата или на подгрупата, не се разкрива, ако по мнение на Комисията тази информация засяга въпроси от поверителен характер.
5. Групата и нейните подгрупи обикновено заседават в помещенията на Комисията в съответствие с определени от нея процедури и график. Комисията осигурява секретарски услуги. Други служители на Комисията, проявяващи интерес към разискванията, могат да участват в заседанията на групата и нейните подгрупи.
6. Групата приема свой процедурен правилник на основата на стандартния процедурен правилник, приет от Комисията.
7. Комисията може да публикува резюмета, заключения, частични заключения или работни документи на групата на оригиналния език на съответните документи.
Член 5
Допълнителни експерти
1. Комисията може да покани за участие в работата на групата външни експерти или наблюдатели, които притежават специфична компетентност по въпрос от дневния ред.
2. Комисията може да покани официални представители на държавите-членки, страните кандидатки или трети държави, както и на международни, междуправителствени и неправителствени организации за участие в заседания на експертната група.
Член 6
Разходи за заседанията
1. Комисията възстановява пътните, а когато е необходимо, и дневните разходи на членовете, експертите и наблюдателите във връзка с дейността на групата в съответствие с правилата на Комисията за възстановяване на разходите на външни експерти.
2. На членовете, експертите и наблюдателите не се заплаща възнаграждение за предоставените услуги.
3. Разходите за заседанията се възстановяват в границите на годишния бюджет, определен за групата от отговорните за това служби на Комисията.
Член 7
Приложимост
Решението влиза в сила в деня на публикуването му в Официален вестник на Европейския съюз. То се прилага до 31 декември 2012 г. Комисията може да вземе решение относно евентуалното му удължаване преди тази дата.
Съставено в Брюксел на 25 март 2008 година.

Labels: 12
11